Triumph 1200 Tiger – Nóú het ons ’n waardige opponent(Foto: Joe Flemming) As dit kom by groot, as-aangedrewe avontuurfietse is jou keuses in Suid-Afrika beperk. Hier kraai die BMW GS steeds koning, Yamaha se XT1200Z Super Ténéré is nie meer beskikbaar nie, en Moto Guzzi het die V85TT. Die Guzzi ding eintlik in die middelgewigklas mee; dit los dus nog net die Triumph Tiger 1200. Triumph het onlangs ’n splinternuwe Tiger 1200 bekend gestel en ons was genooi om hierdie fiets eerstehands te ervaar. Daar was soveel om ons te vertel oor die nuwe fiets dat Triumph ons al die dag voor ons sou gaan rondry het na Witrivier gevlieg het waar ons ’n lang inligtingsessie bygewoon het. (Foto: Joe Flemming) Die nuwe Tiger 1200 sou kort op die hakke van die nuutste Tiger 900 gevolg het. Die 900 was egter só goed ontvang dat Triumph besluit het om eerder die 1200 se bekendstelling uit te stel en nog aan die fiets te skaaf. Daar is seker hier en daar ’n skroefie wat dieselfde onderdeelnommer deel met die vorige model, maar verder is alles nuut. Na 650 000 km se toetswerk in alle omstandighede, was Triumph tevrede met hulle nuwe skepping. Triumph wou ’n fiets na die mark bring wat kon meeding in hierdie segment sonder dat hulle na ses maande groot verandering moes aanbring net om by te bly. (Foto: Joe Flemming) Ek was verheug om te sien dat Triumph nie in die versoeking gekom het om die “groter en meer” roete te volg nie. Inteendeel, die nuwe enjin is kleiner as sy voorganger s’n. Dit is vir my ’n stap in die regte rigting. Die enjin is steeds ’n driesilinder, en alhoewel die enjin nou 1160 cc is, ontwikkel hy 9 perdekrag meer as die 1215 cc‑enjin van die vorige model. Dit is ook 14 perdekrag meer as die 1254 cc BMW. Triumph het die Tiger ook heelwat ligter gemaak. Hulle het dit reggekry om die fiets ’n volle 25 kg ligter te maak as die uitgaande model. In motorfietsterme is dit baie! Net die beste komponente is vir die nuwe Tiger gebruik. Vir die vering het Triumph Showa se semi-aktiewe vering ingespan en die remme is die nuutste Brembo Stylema‑eenhede. Die eindproduk is ’n 1200 cc‑fiets wat slegs 10% swaarder is as die Tiger 900, maar met 58% meer krag! (Foto: Joe Flemming) Triumph gaan vier modelle na Suid-Afrika bring. Vir ryers wat meer tyd op die teerpad deurbring, is daar die GT Pro en die GT Explorer. As jy egter eerder ’n stofpadryer is, is daar die Rally Pro‑ en Rally Explorer‑modelle. Die Pro‑modelle het ’n 20 ℓ‑brandstoftenk en die Explorer‑modelle ’n 30 ℓ‑tenk. Die GT‑modelle het allooi vellings met ’n 19”‑voorwiel teenoor die Rally‑modelle se speekwiele en 21”‑voorwiel. Al die modelle het ’n 18”‑agterwiel. Die Explorer‑reeks het ook meer items, soos verhitte sitplekke, as standaardtoerusting. Nog ’n interessante toevoeging op die Explorer‑modelle is blindekolmonitering. Sou ’n voertuig in jou blindekol inbeweeg, verlig daar ’n liggie op jou truspieëls. As jy jou flikker aansit terwyl daar iets in jou blindekol is, sal die liggie begin flikker om jou te waarsku. Hoe langer die sessie aangehou het, hoe meer wou ons gaan ry het. Die volgende oggend is ons in twee groepe opgedeel. Die een groep sou die Rally‑modelle op die stofpaaie gaan toets het, terwyl ons groep die GT‑modelle gekry het om op die teer te beproef. En toe kom meng die weer in. Ons het vertrek in ’n ligte reënbui waarmee ek kon saamleef. Die Tiger het ’n ryprogram spesifiek vir reën wat net die krag van die enjin sny en die elektronika baie meer op aandag laat sit. Ons het regtig ’n lekker roete gery wat selfs ŉ bietjie oggendverkeer ingesluit het. Die Tiger is verbasend klein vir ’n 1200 en is uiters gemaklik. Deur die passe kon ons die vering verstel om by die omstandighede te pas. Gemaklike vering vir die reguit stukkies, en ferm vir die kronkels. Die son het plek-plek deurgebreek en ek het die Tiger terdeë geniet. Selfs vir so ’n groot avontuurfiets voldoen hy aan Triumph se oogpunt om ’n maklik hanteerbare fiets te wees. Ongelukkig het die sluise van die hemel behoorlik oopgemaak op die een stukkie pad wat ek wou geniet: die 22 km uit Sabie, rigting Hazyview. Steeds het die GT hom goed van sy taak gekwyt, die nat pad ten spyt. Die groot skerm het die meeste van die reën van my afgehou. (Foto: Joe Flemming) Na middagete op Hazyview het ons die Rally‑model gekry om te ry en ek het dadelik die vlagskip Rally Explorer geneem. Met sy 21”‑voorwiel en bande vir stofpad, was ek glad nie gemaklik op hom nie. Die nat paaie het ook nie gehelp met die vertroue nie. Met die eerste draai het die fiets soos ’n boot sonder ’n roer gevoel. My kollegas daarenteen het met breë glimlagte by ons eerste stopslag rondgeloop. Een van hulle stel toe voor dat ek die vering heelwat stywer stel. Met ’n eenvoudige druk van ’n knoppie op die handvatsel was die groot Tiger ’n ander fiets. Net betyds, want Long Tom‑pas het gewink. Weereens het ek die groot fiets baie geniet. Die bande gee nie dieselfde terugvoer as die padbande op die GT nie, maar dit het geensins my entoesiasme gedemp nie. Na Lydenburg het ons ons eerste geleentheid op ’n grondpad gekry. Die Off-road‑ryprogram skakel die meeste van die elektroniese hulpmiddels af en onmiddellik het die stofwolke hoog gestaan. Hier was die Tiger Rally in sy element. Ons het behoorlik alle omstandighede teëgekom: harde grondpad, los klippe, sand en selfs ’n baie kort waterkruising. Dit was ongelooflik lekker om hier rond te ry. Die vering het hier en daar deurgestamp, maar ek glo dat bitter min ryers hulle Tigers sal ry soos ons hulle gery het. Is die Tiger ’n waardige teenstaander vir die markleier? Beslis! As jy dus in die mark is vir ’n groot, as-aangedrywe avontuurfiets, gaan ry minstens die Tiger. Triumph gaan toetsmodelle beskikbaar hê wat jy kan beproef. As jy dan steeds nie van hom hou nie, dan weet jy darem jy maak ’n deurdagte keuse. Maar moenie net ’n fiets koop omdat jou maatjie so ŉ een ry nie. Sy behoeftes, rystyl en vaardigheid is dalk wêrelde verwyder van jou eie. Wees net gewaarsku, die Tiger 1200 gaan jou baie beïndruk. Jy moet ook eerlik met jouself wees en mooi besin waar en hoe gereeld jy met jou Tiger gaan ry. As jy, soos die meeste ryers, net teerpad ry en so nou en dan ’n stofpaadjie aandurf, dan is die GT die beter (en goedkoper) keuse. Triumph bied ook ’n hele katalogus vol bybehore om jou Tiger jou eie te maak. Die pryse is soos volg: Klik hier vir die produkblad.